রাত দশটায় তাকে জানানো হয় ফাঁসি হবার কথা। জীবনের শেষ মুহূর্ত চলে এল, কিছুক্ষণ পরের নিঃশ্বাসটাই হবে তার শেষ নিঃশ্বাস। এই মুহূর্তে এসে পরাক্রমশালী খুনী এরশাদের বুকেও হয়ত ভর করেছিল মৃত্যুর ভয়। হাসতে হাসতে কত নিরপরাধ মানুষের বুকের উপর নাচতে নাচতে তাদের পাঁজর ভেঙেছে, কত নিরপরাধ মানুষের লাশ মাগুর মাছকে খাইয়েছে সে কথা হয়ত মনে পড়ছিল তার। নিজের জীবনলীলা সাঙ্গ হবার আগে সেই সব ভয়ঙ্কর স্মৃতি মনে পড়াতেই হয়ত মরণ ওপারের শাস্তি থেকে বাঁচার আশা নিয়ে তখন কলেমাও পড়েছিল এরশাদ। দুই জল্লাদ শাহজাহান ও হারেস তার দুই হাত দুই দিক থেকে ধরে ফাঁসির মঞ্চের কাছে নিয়ে আসল। একটা কালো লম্বা টুপি পরিয়ে ফাঁসির মঞ্চে ওঠানো হল তাকে। এরপর তার গলায় পরানো হল ম্যানিলা রোপ নামের ফাঁসির দড়ি। ২০০৪ সালের ১০ মে রাত ১২টা ১ মিনিটে রুমাল ফেলা হল, জারি হয়ে গেল খুনী এরশাদের মৃত্যু পরোয়ানা। রুমাল মাটিতে পড়ার সাথে সাথে পায়ের নিচের পাটাতন সরিয়ে দেয়া হল তার। ফাঁসি হল এরশাদের। আধা ঘণ্টা ঝুলিয়ে রাখার পর লাশ নামিয়ে এনে পরীক্ষা করে তাকে মৃত ঘোষণা করল ডাক্তার। মৃত্যু আরো নিশ্চিত করতে ধারালো অস্ত্র দিয়ে কেটে দেয়া হল তার হাত ও পায়ের রগ। অবসান হল পৃথিবীর বুকে মানুষের রক্ত নিয়ে উন্মাদ খেলায় মেতে থাকা এক দানবের জীবন।